FMN-ja e shqetësuar për situatën në Rumani
Përfaqësuesi i FMN-së për Rumaninë, thotë se konflikti i brendshëm politik po dëmton marrëdhëniet ndërkombëtare ekonomike të vendit
Përfaqësuesi i Fondit Monetar Ndërkombëtarë për Rumaninë ka paralajmëruar se lufta e brendshme politike mund të ndikojë negativisht në rimëkëmbjen ekonomike të vendit. Rumania votoi në një referendum për të përcaktuar përmes votës popullore nëse duhet të largohet nga detyra presidenti i vendit ose jo. Gjykata Kushtetuese e Rumanisë tha të enjten se do të shpallë në 12 shtator vendimin për vlefshmërinë ose jo të referendumit që u zhvillua më 29 korrik. Përfaqësuesi i Fondit Monetar Ndërkombëtarë për Rumaninë Erik de Vrijer tha sot në një takim në Bukuresht me presidentin e përkohshëm të vendit se konflikti i brendshëm politik po dëmton marrëdhëniet ndërkombëtare ekonomike të vendit: Presidenti i përkohshëm i Rumanisë Crin Antonescu e ka siguruar zotin de Vrijer se qeveria e Rumanisë nuk do të lejojë që kjo situatë të ndikojë në negociatat që vendi i tij ka me institucionet ndërkombëtare. Gjykata Kushtetuese e Rumanisë tha të enjten se do të shpallë në 12 shtator vendimin për vlefshmërinë ose jo të referendumit për largimin e presidentit Traian Basescu. Shtyrja e vendimit të Gjykatës Kushtetuese shihet si lëvizja e fundit e betejës së ashpër politike mes qeverisë së majtë dhe presidentit, i cili i përket qendrës së djathtë. Njoftimi i së enjtes i i Gjykatës Kushtetuese solli rënien e vlerës së monedhës vendase Leu në nivelet më të ulëta të të gjitha kohërave. Ndonëse 88% e rezultateve të votimit të 29 korrikut ishin për largimin presidentit Bosesku nga detyra, zyrtarët thanë se duhet më parë të përcaktohet vlefshmëria e referendumit pasi pjesmarrja nuk ka arritur në 50% të votuesve. Qeveria e kryeministrit Victor Ponta, e cila u përpoq që të largonte nga detyra presidentin Basescu, tani sugjeron se mund të jetë kapur kufiri i duhur prej 50% të votuesve në referendum. Që nga periudha e referendumit, Crin Antonescu, gjithashtu kundërshtar politik i presidentit Basescu, ka shërbyer si president i përkohshëm i vendit. Bashkimi Europian e ka kritikuar përpjekjen e kryeministrit Ponta për të larguar nga posti presidenitn Basescu, duke i quajtur metodat e tij jo plotësisht demokratike.